**Отышлы белем бирү технологияләрен кулланып, татар теле һәм әдәбияты дәресләрендә, сыйныфтан тыш чараларда укучыларда коммуникатив компетенция формалаштыру**

Мин – Гөлфия Мансур кызы Габдрахманова. Бүгенге көндә Казан шәһәре Киров районының 4нче татар гимназиясендә татар теле һәм әдәбияты укытучысы булып эшлим.

Җәмгыятьнең социаль – икътисади һәм рухи өлкәләрендә барган глобаль үзгәрешләр мәгариф эчтәлегенә дә яңа төсмерләр кертә, яңа таләпләр куя, аның үсешенә яңа юнәлешләр билгели. Заман безнең алга белем алырга, эшләргә һәм эшләп табарга, яшәргә, күмәк тормыш итәргә өйрәтү бурычларын куя. Бу исә заман мәктәбе укучыларга билгеле бер дәрәҗәдә белем бирү белән генә чикләнмичә, аларны мәстәкыйль рәвештә даими белем тупларга, һәрьяклап үсешкә ирешергә, үз-үзе белән идарә итә белергә, җәмгыятьтәге мөһим процесслар турында хәбәрдар булырга өйрәтергә тиеш дигән сүз.

Гомуми белем бирүнең икенче буын федераль дәүләт стандарты проектында әйтелгәнчә, мәктәп эшчәнлегенең төп максаты – белем алу күнекмәләре формалаштыру, ягъни субъектның үз-үзен камилләштерүгә аңлы рәвештә, яңадан- яңа социаль тәҗрибәләр туплау аша барырга сәләтле итү.

Укытучының хезмәт кыры – дәрес. Федераль стандарт таләпләрен гамәлгә ашыру дәреснең сыйфатына бәйле. Дәреснең нәтиҗәлелеге, сыйфаты турында сөйләгәндә бүгенге көндә еш кына компетентлылык күздә тотыла.

Нәрсә соң ул компетентлылык? Аның компонентлары түбәндәгеләр:

- белем бирү;

- белемнең кыйммәте;

- белемне куллануга омтылыш һәм аны уңышлы куллану тәҗрибәсе;

Димәк, компетентлылык ул - компетенцияле кеше. Компетенция - нинди дә булса өлкәдә осталык. Укучыда 5 төп компетенцияне булдыру – яңа федераль стандартларның таләпләренә керә. Алар: социаль, коммуникатив, информацион, проблемалы, үзлегеңнән белемле булу.

 Коммуникатив компетенция – күнекмәләрне булдырудан гыйбарәт. Яшь үзенчәлекләрен, укучының тоткан статусын, әңгәмәдәшнең үзенчәлеген исәпкә алып иптәшлеге, танышлыгы ягыннан төрле әңгәмәдәш белән контактка керә белү. Аралашуның кагыйдәләрен һәм нормаларын бозмыйча, невербаль (кул хәрәкәтләре, мимика) чаралар кулланып, монологик һәм диалогик формаларда аралаша белү.

Бу урында өстәп тагын шуны әйтергә кирәк, әңгәмәдәшеңне сабырлык белән тыңлый белү, үз фикереңне әдәпле рәвештә җиткерә белү, аргументлаштыра белү, үз фикереңдә тора белү, аралашуның уңышлылыгына бәя бирүдән гыйбарәт.

Укучыларның әдәби тел культурасын гамәли үзләштерүләренә ирешү мәктәптә татар теле укытуның бүген иң мөһим бурычларыннан берсе булып тора. Татар теле укытучысы укучыга әдәби тел нормаларын өйрәтеп, аны гамәлдә дөрес файдалана белү мәгълүмати чараларны дөрес куллана белү күнекмәләрен бирүгә аеруча игътибар итәргә тиеш. Шул вакытта гына укучының гомуми культурасы үсә һәм ул барлык яктан да грамоталы була.

Минем педагогик максатым – үз фикерен ирекле һәм грамоталы итеп дәлилли белүче зыялы шәхес тәрбияләү. Методик темам түбәндәгечә: “Отышлы белем бирү технологияләрен кулланып, татар теле һәм әдәбияты дәресләрендә, сыйныфтан тыш чараларда укучыларда коммуникатив компетенция формалаштыру.”

**Куелган максатлар:**

Укучыларны мөстәкыйль рәвештә ижади фикер йөртергә һәм нәтиҗә ясарга өйрәтү, образлы, логик яктан эзлекле һәм төгәл сөйләүгә әзерләү.

**Бурычлар:**

* Укучыларның коммуникатив компетенцияләрен үстерүдә аеруча нәтиҗәле методлар һәм технологияләрне куллану
* Татар теле һәм әдәбияты дәресләренә кызыксынуны арттыру, уку эшчәнлеген үстерү
* Укучыларның мөстәкыйль эшләрен оештыру һәм мөстәкыйль эшләргә өйрәтү;
* Дәреснең нәтиҗәлелеген күтәрү, укучыларның кызыксынучанлыгын арттыру һәм белем дәрәҗәсен үстерү, аларны белем дөньясына җәлеп итү, өлгереш күрсәткечен һәм уку сыйфатын яхшырту;
* Укучыларны тикшеренү, проект эшчәнлегенә җәлеп итү
* Иҗади эшчәнлекне көчәйтү.

Балада коммуникатив компетенция яки дөрес сөйләшергә өйрәтү - бик дәвамлы эш: һәр дәрестә, тәнәфестә, өйдә, төрле сыйныфтан тыш чараларда, кыскасы һәрвакыт бара торган эш.

Уку-укыту процессында яңа технологияләр куллану - заман таләбе. Буген укытучыдан бик күп нәрсә таләп ителә: балаларны яратудан тыш аларның фикерләү сәләтен үстерү, рухи һәм физик үсешен тәэмин итү, үз фәнеңне бик яхшы белү, уку-танып белү эшчәнлеген оештыру. Ә моның өчен мөгалимнән үз шәхесенә тәнкыйть күзлегеннән карау, яңалыкка омтылу, заман сулышын тоеп, белемне өзлексез камилләштерү, укыту-тәрбия процессына иҗади якын килеп эшләү сорала. Менә шушы методика кысаларында балаларда кызыксыну бер дә бетмәслек итеп эшләр өчен миңа яңа укыту технологияләре ярдәмгә килде.

****Укыту һәм тәрбия эшендә югары сыйфатка ирешү максатыннан түбәндәге технологияләрне кулланам:

**Шәхси якын килү технологиясе**

**Мәгълүмати-**

**компьютер технологиясе**

**Иҗади үсеш технологиясе**

**Сәламәтлекне саклауга юнәлтелгән технология**

**Проблемалы укыту технологиясе**

Татар теле һәм әдәбияты дәресләрендә инновацион технологияләрне файдалану югары нәтиҗәләргә юнәлдерелгән укыту процессын яңача кору, укучыларны актив эшчәнлеккә тарту, заман таләпләренә җавап бирерлек шәхес тәрбияләү өчен кирәк.

Заманча технологияләрне файдалангач, нәрсә үзгәрде?

* Укучыларның танып-белү активлыгы артты.
* Укытуның сыйфаты күтәрелде.
* Укучыларның да, укытучыларның да иҗади мөмкинлекләре кинәйде.

Әлеге технологияләрне куллану минем эшемне системага салырга, югары нәтиҗәләргә ирешергә, сөйләм теле үстерүгә бирә.

Гомумән, татар теле һәм әдәбияты укытуны камилләштерүнең чиге юк, фәкать эзләнергә, яңалыкка омтылырга, билгеләнгән максатка кыю барырга гына кирәк.